**Β' Επεισόδιο**

**Σκηνή 4η (942-1139)**

**ΗΘΟΓΡΑΦΗΣΗ ΠΡΟΣΩΠΩΝ**

**Θεονόη:** Αποτελεί δημιούργημα του Ευριπίδη για να εξυπηρετήσει αποκλειστικά τις δραματικές ανάγκες του έργου. Είναι, ωστόσο, κεντρικός άξονας γύρω από τον οποίο περιστρέφεται όλη η τραγωδία. Εμφανίζεται μεγαλόπρεπη και απόμακρη, ενώ τονίζεται η αγνότητα και η παρθενικότητά της. Σοβαρή και χωρίς κανένα συναίσθημα, μοιάζει να έχει απόλυτη συνείδηση της δύναμης και της ανωτερότητάς της.

**Ελένη:** Είναι μια ευαίσθητη γυναίκα, γεμάτη λεπτότητα και ευγένεια. Δε διστάζει να παρακαλέσει και να ικετέψει τη Θεονόη, να πέσει στα γόνατά της, για να σώσει το σύζυγό της από τον απειλούμενο θάνατο. Παρουσιάζεται, ακόμη, αρκετά πιστή και αφοσιωμένη στο Μενέλαο. Υποστηρίζει το δίκαιο και αποδίδει μεγάλη σημασία στην τιμή και την αξιοπρέπειά της. Παράλληλα, εμφανίζεται ως καλή μητέρα, καθώς ενδιαφέρεται για το μέλλον και την τύχη της κόρης της. Τέλος, από τη φύση των επιχειρημάτων της φαίνεται πως είναι έξυπνη και πως γνωρίζει την ανθρώπινη, και ειδικότερα τη γυναικεία, ψυχολογία.

**Μενέλαος:** Κρατά σκληρή στάση απέναντι στη Θεονόη και μιλά με θάρρος, κάτι που έρχεται σε αντίθεση με την ως τώρα συμπεριφορά του. Όμως, ο Μενέλαος εδώ βρίσκεται στο έσχατο σημείο της απόγνωσης, που μετατρέπει και τον πιο δειλό άντρα σε ήρωα. Όταν κάποιος έχει χάσει τα πάντα, γίνεται άφοβος και άτρωτος.

**ΣΥΝΑΙΣΘΗΜΑΤΑ ΠΡΟΣΩΠΩΝ**

**Θεονόη:** Φέρεται σκληρά και απότομα προς τους 2 τραγικούς ήρωες, σαν να μην έχει κανένα συναίσθημα. Μιλά με έπαρση, ίσως και με κάποια ειρωνεία, για τις μαντικές της ικανότητες και με ψυχρότητα δηλώνει ότι στα χέρια της βρίσκεται η τύχη τους. Δείχνει να φοβάται το Θεοκλύμενο, για αυτό και τελικά επιλέγει τη λύση που ταιριάζει στις επιθυμίες του βασιλιά αδερφού της, για να σώσει τον εαυτό της. Στο τέλος της σκηνής η Θεονόη δείχνει ευσέβεια και το αίσθημα δικαιοσύνης που την διακατέχει. Η τελική απόφασή της εκφράζει ηρωισμό και ψυχικό μεγαλείο. Τώρα γίνεται πιο ανθρώπινη, με συναισθήματα αγάπης και συμπόνιας. Αν και είναι κάπως ταραγμένη, νιώθει ήρεμη καθώς θεωρεί ότι δεν σώζει μόνο τον Μενέλαο και την Ελένη, αλλά και τον αδερφό της. Κυρίως όμως νιώθει ψυχική αγαλλίαση, διότι έπραξε το χρέος της απέναντι στους άγραφους νόμους των θεών και τον πατέρα της.

**Ελένη:** Είναι έντονα συναισθηματικά φορτισμένη. Μέσα στην απελπισία της αποφασίζει να μην παραδοθεί χωρίς μάχη. Μετατρέπει πλέον τις ευαισθησίες της και τις πίκρες της σε ικεσία προς τη Θεονόη, προσπαθώντας διπλωματικά να αγγίξει την ψυχή της μάντισσας.

**Μενέλαος:** Οργίζεται για την αδικία. Νιώθει εγκλωβισμένος σε μια προκαθορισμένη μοίρα και θυμώνει, κατηγορώντας μάλιστα και τη μάντισσα διότι διαπράττει αδικία, διακρίνεται από ασυνέπεια και παραβιάζει τους θεϊκούς νόμους.

**ΠΛΟΚΗ**

* Η εξέλιξη του μύθου στη σκηνή αυτή ακολουθεί τις διεργασίες που γίνονται στο μυαλό τη Θεονόης. Η μάντισσα βρίσκεται σε δίλημμα. Στο δύσκολο αυτό σημείο καταλυτικό ρόλο στη σκέψη της διαδραματίζει ο αδερφός της Θεοκλύμενος και οι διαταγές του. Η πρώτη απόφαση λοιπόν είναι να πει την αλήθεια και να προστατέψει τον εαυτό της. Η απόφαση αυτή δίνει ώθηση στον αγώνα λόγων που ακολουθεί.
* Οι 2 ήρωες επιδίδονται σε έναν αγώνα λόγου για να μεταπείσουν τη Θεονόη και να πάρει το μέρος τους. Στόχος τους είναι να θέσουν το πρόβλημα κάτω από διαφορετική οπτική γωνία: Η απόφαση της Θεονόης δεν έχει να κάνει με την απόκρυψη ή όχι της αλήθειας, αλλά με την αποκατάσταση ή όχι του δικαίου. Έτσι, ενώ με σημείο αναφοράς την αλήθεια η Θεονόη είχε αποφασίσει να μιλήσει, τώρα, με σημείο αναφοράς τη δικαιοσύνη, αποφασίζει να σιωπήσει.
* Εδώ τελειώνει ο ρόλος της Θεονόης. Παρόλο που είναι μεγάλη μάντισσα, δεν προμαντεύει και την οριστική λύση, δεν δίνει οδηγίες ούτε προτείνει μέσα διαφυγής. Το σχέδιο σωτηρίας είναι υπόθεση των 2 ηρώων. Μια τέτοιου είδους έκβαση υπηρετεί τη θεατρική οικονομία. Αν η Θεονόη έδινε τη λύση, δεν θα είχε κανένα νόημα το υπόλοιπο μέρος της τραγωδίας. Άλλωστε, δεν πρέπει να ξεχνάμε πως ο Ευριπίδης πιστεύει στη δύναμη του ανθρώπου και της ανθρώπινης λογικής.

**ΙΔΕΟΛΟΓΙΚΑ ΣΤΟΙΧΕΙΑ**

* **Ο αγώνας λόγων και τα επιχειρήματα των ηρώων**

Ο Ευριπίδης παρουσίαζε συχνά τους ήρωές του να στέκονται αντιμέτωποι και, με μακρούς μονολόγους, να υπερασπίζονται τις απόψεις τους και να επιχειρηματολογούν. Ο τρόπος αυτός θυμίζει δικαστικό αγώνα και οργανωμένη υπεράσπιση, γι’αυτό και οι τέτοιου είδους σκηνές χαρακτηρίστηκαν με τον όρο «αγώνες λόγων». Στη συγκεκριμένη περίπτωση, από πλευρά περιεχομένου, δεν υπάρχει αγώνας. Η Ελένη και ο Μενέλαος δεν αντιτίθενται ο ένας στον άλλο, αλλά επιδιώκουν το ίδιο πράγμα: να μεταπείσουν τη Θεονόη.

* **Η ανάπτυξη επιχειρημάτων από την Ελένη**

Η Ελένη κάνει έκκληση στο αίσθημα δικαίου της Θεονόης. Το επιχείρημα αυτό το διανθίζει με άπλετο συναίσθημα, κάτι που πρέπει να αγγίζει τη γυναικεία ευαισθησία της μάντισσας, αλλά και με συνεχείς αναφορές στους θεϊκούς νόμους, κάτι που θα την ταράξει, διότι την ενδιαφέρει ιδιαίτερα το ιερό της κύρος.

Ειδικότερα, η Ελένη προβάλλει τα εξής επιχειρήματα:

α) Η μεγαλύτερη δυστυχία για αυτήν θα είναι να χάσει τον άντρα της τώρα που τον βρήκε.

β) Ικετεύει τη Θεονόη να μη χάσει την παλιά της ευσέβεια εξαιτίας του βίαιου και άδικου αδερφού της.

γ) Ο Ερμής την άφησε στον Πρωτέα για να τη διαφυλάξει αγνή και να την παραδώσει κάποια στιγμή στον άντρα της.

δ) Ικετεύει τη Θεονόη να τη λυτρώσει από τις δυστυχίες της, αλλά και να σκεφτεί την κόρη της, η οποία μαραζώνει στη Σπάρτη άδικα.

ε) Προτρέπει τη Θεονόη να μιμηθεί τους τρόπους του ενάρετου πατέρα της.

* **Η ανάπτυξη επιχειρημάτων από τον Μενέλαο**

Ο Μενέλαος μετατρέπει την ικεσία σε απαίτηση για αποκατάσταση του δικαίου και απευθύνεται στη λογική της Θεονόης. Με τον ρητορικότατο λόγο του τη φορτώνει με άπειρες ενοχές. Της αποδεικνύει ότι, με την απόφασή της, αναιρεί το κύρος της, παραβιάζει τους θεϊκούς νόμους και άρα καταργεί την ιδιότητά της ως μάντισσας.

Τα επιχειρήματά του, πιο συγκεκριμένα, είναι τα εξής:

α) Αδιαφορεί για τη δύναμη της Θεονόης, για αυτό και δεν έχει πρόθεση να την παρακαλέσει. Όταν κάποιος έχει χάσει τα πάντα, τίποτα δεν μπορεί να τον κάνει πιο δυστυχισμένο.

β) Απευθύνεται σε αυτόν που έχει δεσμευτεί απέναντι στο Δία και πέφτει πάνω στον τάφο του Πρωτέα, απευθύνοντάς του δραματική έκκληση.

γ) Τα χρέη των γονιών που πεθαίνουν βαραίνουν τα παιδιά τους.

δ) Αν, παρ’ όλα αυτά, η Θεονόη δεν ακολουθήσει το δίκαιο, ας ξέρει ότι την Ελένη δεν θα την έχει ο αδερφός της αλλά ο Μενέλαος, έστω και στον Άδη. Η μάντισσα τώρα φοβάται ότι με το αίμα τους θα μολύνουν τον τάφο του πατέρα της.

* **Τα επιχειρήματα της Θεονόης**

Η απόφαση της Θεονόης είναι θετική για τους 2 ήρωες. Αν και δεν δηλώνεται άμεσα ποια από τις 2 ρήσεις την επηρέασε περισσότερο, από την απάντησή της αντιλαμβανόμαστε ότι και οι 2 λειτούργησαν στην απόφασή της. Πάντως, έκκληση του Μενέλαου προς το νεκρό πατέρα της φαίνεται να τη συγκλόνισε.

Τα επιχειρήματά της είναι τα εξής:

α) Η Θεονόη είναι ευσεβής και έτσι θα παραμείνει.

β) Η Θεονόη έχει μέσα στην καρδιά της, ως κληρονομιά από τη φύση, ναό της δικαιοσύνης, δηλαδή έμφυτη και πηγαία αίσθηση της δικαιοσύνης.

γ) Πράττει ό,τι θα έπραττε και ο πατέρας της, αν ήταν ζωντανός. Στο σημείο αυτό, αποδέχεται το επιχείρημα του Μενέλαου ότι οι υποχρεώσεις των νεκρών βαραίνουν τα παιδιά τους.

δ) Με την απόφασή της θα ωφελήσει και τον αδερφό της, αφού τον προστατεύει από μεγάλη ασέβεια.

**Ο ΡΟΛΟΣ ΤΟΥ ΧΟΡΟΥ**

Ο Χορός παρεμβαίνει 2 φορές. Την 1η φορά, έτσι όπως παρεμβάλλονται τα λόγια του ανάμεσα στους μονολόγους της Ελένης και του Μενέλαου, θυμίζει «πρόεδρο», ο οποίος συντονίζει μια συζήτηση και προτρέπει να ακουστούν όλες οι απόψεις. Όμως, ο Χορός είναι συναισθηματικά ταυτισμένος με την Ελένη. Έτσι, αφήνει να διαφανεί η συμπάθεια που τρέφει για την ηρωίδα. Στη 2η παρέμβαση ο Χορός, αμέσως μετά το μονόλογο του Μενέλαου, απευθύνεται στη Θεονόη και αφήνει σ’αυτήν την ευθύνη της απόφασης. Ο Χορός εδώ κρατά αποστάσεις από τη δράση. Μοιάζει με την κοινή γνώμη, η οποία υπάρχει παντού, παρακολουθεί τα πάντα, χωρίς να επεμβαίνει, αλλά έρχεται πάντα στο τέλος για να σχολιάσει τις επιλογές και τις πράξεις μας.

**Η ΤΡΑΓΙΚΟΤΗΤΑ**

* Ο Μενέλαος και η Ελένη δεν ορίζουν τη μοίρα τους. Το μέλλον τους εξαρτάται από τα παιχνίδια των θεών και την απόφαση της Θεονόης. Οι θεές του Ολύμπου προσπαθούν να υπερισχύσουν η μία πάνω στην άλλη, παίζοντας με την τύχη του Μενέλαου, Η Θεονόη, από την άλλη, έχει βάλει σε μια ζυγαριά τα θετικά και τα αρνητικά, που αφορούν όμως μόνο την ίδια. Αδιαφορεί εντελώς για την ανθρώπινη οδύνη. Τη στιγμή που η μάντισσα απαγγέλλει με απάθεια την καταδίκη των 2 ηρώων, η ψυχή των θεατών πλημμυρίζει από τον έλεο για τη δυστυχία τους.
* Οι 2 ήρωες βρίσκονται σε μια τραγική μοναξιά, αντιμέτωποι με το θάνατο. Με τη φιλονικία των 2 θεών και την απόφαση της μάντισσας, η σωτηρία όλο και περισσότερο χάνεται για αυτούς. Πρέπει, λοιπόν, να αγωνιστούν για να αναδείξουν τη δική τους αλήθεια. Αλλά στον αγώνα αυτό είναι μόνοι. Δεν έχουν να ελπίζουν σε βοήθεια από κανέναν, ούτε καν από τους θεούς.

**ΣΚΗΝΟΘΕΤΙΚΑ-ΣΚΗΝΟΓΡΑΦΙΚΑ ΣΤΟΙΧΕΙΑ**

* Προπορεύεται μια ακόλουθός της που εξαγνίζει τον αέρα με ατμούς θειαφιού.
* Κάποια άλλη ακόλουθος εξαγνίζει το δρόμο με τη φλόγα δαυλού.
* Όταν τελειώνει ο εξαγνισμός, η Θεονόη διώχνει τις ακολούθους της (στχ.960). Δεν είναι όμως βέβαιο αν οι ακόλουθοι της Θεονόης απομακρύνονται αμέσως από τη σκηνή. Στη διαπίστωση αυτή οδηγούμαστε από το γεγονός ότι η Θεονόη, λίγο μετά, καλεί κάποιον για να ανακοινώσει στο Θεοκλύμενο την άφιξη του Μενέλαου.
* Η Ελένη, ξεκινώντας το λόγο της, πέφτει στα γόνατα, ικέτισσα στη Θεονόη (στχ.987).
* Ο Μενέλαος προσπέφτει στον τάφο του Πρωτέα (στχ.1057).
* Ο Μενέλαος σηκώνεται μάλλον και απευθύνεται στη Θεονόη καθώς την πλησιάζει (στχ.1076).
* Κουνά το ξίφος του και παράλληλα δείχνει τον τάφο του Πρωτέα (στχ.1085).
* Η Θεονόη φαίνεται να αρχίζει να αποχωρεί από τη σκηνή (στχ.1131).
* Η Θεονόη στρέφεται στον τάφο του πατέρα της (στχ.1136).